Camilo Torres

Camilo Torres Restrepo (født 3. februar 1929 i Bogotá i Colombia, død 15. februar 1966 i El Carmen nær Patio Cemento) var en colombiansk katolsk prest og frigjøringsteolog. Han var et aktivt medlem av Ejército de Liberación Nacional (ELN, Den nasjonale frigjøringshær).

Liv og virke

Bakgrunn
Torres tok slutteksamen ved Liceo Cervantes i 1946. Etter et semesters jusstudier ved Colomias nasjonale universitet gikk han over til prestestudier ved presteseminaret i Bogotá, der han var i syv år.

Prest
Torres ble presteviet i 1954, og reiste deretter til Belgia, der han på anbefaling av kardinal Crisanto Luque Sánchez i Bogotá ble opptatt som student i sosiologi ved Det katolske universitetet i Leuven. I Europa kom han i kontakt med kristendemokratene, den kristne fagforeningsbevegelse og med algeriske motstandsgrupper i Paris.

Etter en tid som sosialarbeider og kurator i Vest-Berlin returnerte han til Bogotá i 1959. Han ble ansatt som hjelpeprest ved universitetet der, og ble i 1960 ansatt som universitetslærer ved det nyopprettede fakultetet for sosiologi, som han sammen med blant andre Orlando Fals Borda var med på å etablere. Han bidro i et forskningsprosjekt ledet av Germán Guzmán, som resulterte i publiseringen av rapporten «Vold i Colombia» i 1962. Han publiserte sitt essay «Vold og sosiokulturelle forandringer på Colombias landsbygd» i 1963.

Politisk virksomhet
Etter 1965 ble han mer kjent i Colombia ved at han begynte å spre sine sosialistiske revolusjonære idéer. Da han i strid mot ordre fra sin erkebiskop, kardinal Luis Concha Córdoba, fortsatte sin politiske virksomhet, ble han suspendert fra sin prestelige tjeneste, og måtte også forlate stillingen ved universitetet.

Underjordisk virksomhet
I 1965 publiserte Torres sitt program for enhetsfronten. I oktober samme år gikk han inn i den kommunistinspirerte Ejército de Liberación Nacional (ELN) og gikk under jorden.

Død
Den 15. februar 1966 ble han drept av regjeringsstyrker i landsbyen El Carmen ved Patio Cemento i departementet Santander i sin første våpenstrid mot den colombianske arméen. Han ble nektet kristen begravelse. Hans gravsted er ukjent.

Referanser

Kilder
http://www.camilovive.org/

Litteratur 
 Wim Hornman: Der Guerilla-Priester. Roman um Camilo Torres, Herder, Freiburg i. Br. 1969
 Hildegard Lüning: Camilo Torres: Priester, Guerrillero. Darstellung, Analyse, Dokumentation, Furche-Verlag, Hamburg 1969
 Renate Wind: Bis zur letzten Konsequenz. Die Lebensgeschichte des Camilo Torres, Beltz & Gelberg, Weinheim 1994, ISBN 3-407-80730-9

Colombianske katolske prester
Colombianske forfattere
Frigjøringsteologer
Fødsler i 1929
Dødsfall i 1966
Personer fra Bogotá